बुजुर्ग महिला की डंडे मारकर की हत्या मूंगफली चोरी कर भाग रही थी महिला
रायगढ़ | रात के अंधेरे में मूंगफली की बोरी चुराना एक बुजुर्ग महिला की मौत का कारण बन गई। दरअसल मकान मालिक ने उसे चोर समझकर डंडे से हमला कर दिया, जिससे मौके पर ही उसकी जान चली गई। मामला कापू थाना क्षेत्र का है। पुलिस आरोपी युवक को गिरफ्तार कर ली है। कमरई गांव निवासी खेल कुंवर बाई उम्र 50 वर्ष अपने पति कुंसयाराम मांझी के साथ रहती थी। रात के अंधेरे में अक्सर वह घर से निकलकर गांव में घूमा करती थी। जानकारी के मुताबिक सोमवार की रात तकरीबन 1 बजे खेल कुंवर अपने पड़ोसी चमर साय के घर में घुसकर उसके द्वारा रखे मूंगफली की बोरी को लेकर भाग रही थी। यह वही समय था, जब मकान मालिक चमर साय की नींद खुल गई। मूंगफली बोरी को इस तरह गुपचुप तरीके से ले जाते देख, उसने गुस्से में आकर पहले तो उक्त बुजुर्ग महिला को दौड़ाया और फिर उसके सिर पर डंडे से हमला कर दिया। डंडे के घातक प्रहार से मौके पर ही महिला की मौत हो गई। इधर मामले की जानकारी मिलने के बाद घटना स्थल पर लोगों की भीड़ एकत्रित हो चुकी थी। बाद में सुबह होने पर ग्रामीणों ने मामले की सूचना पुलिस को दे दी। बहरहाल पुलिस आरोपी चमर साय के खिलाफ धारा 302 के तहत अपराध दर्ज करते हुए उसे गिरफ्तार कर ली है।
hin_Deva hin_Deva